CELEX: 62014TN0762
Language: hu
Date: 2014-11-13 00:00:00
Title: T-762/14. sz. ügy: 2014. november 13-án benyújtott kereset – Philips és Philips France kontra Bizottság

2.3.2015   
            
            
               HU
            
            
               Az Európai Unió Hivatalos Lapja
            
            
               C 73/37
            
         
      2014. november 13-án benyújtott kereset – Philips és Philips France kontra Bizottság
      (T-762/14. sz. ügy)
      (2015/C 073/48)
      Az eljárás nyelve: angol
      
         Felek
      
      
         Felperesek: Koninklijke Philips NV (Eindhoven, Hollandia) és Philips France (Suresnes, Franciaország) (képviselők: J. de Pree, S. Molin és A. ter Haar ügyvédek)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg a határozatot, amennyiben az a Philipset érinti,
               
            
                  —
               
               
                  másodlagosan a határozatban a Philipsszel szemben kiszabott bírságot törölje, vagy csökkentse annak összegét, és
               
            
                  —
               
               
                  minden esetben kötelezze a Bizottságot a költségek viselésére.
               
            
         Jogalapok és fontosabb érvek
      
      Jelen keresetükkel a felperesek az AT.39574 – „Smart card chips (intelligens kártyák memória chipje)”-ügyben 2014. szeptember 3-án hozott C(2014) 6250 végleges bizottsági határozat részleges megsemmisítését kérik.
      Keresetük alátámasztása érdekében a felperesek kilenc jogalapra hivatkoznak.
      
                  1.
               
               
                  Az első jogalap az EUMSZ 101. cikk és az EGT-Megállapodás 53. cikke megsértésén alapul, amennyiben a Bizottság elmulasztotta a jogilag megkövetelt módon bizonyítani, hogy a Philips által kialakított kapcsolatok a verseny cél általi korlátozásának minősülnek.
               
            
                  2.
               
               
                  A második jogalap az EUMSZ 101. cikk és az EGT-Megállapodás 53. cikke megsértésén alapul, amennyiben a Bizottság megállapította, hogy a jogsértés nemcsak SIM kártyákra korlátozódik, hanem kiterjed az intelligens kártyák memória chipjeire, bármi is azok használati célja.
               
            
                  3.
               
               
                  A harmadik jogalap az EUMSZ 101. cikk és az EGT-Megállapodás 53. cikke megsértésén alapul, amennyiben a Bizottság elmulasztotta a jogilag megkövetelt módon bizonyítani, hogy a Philips az Infineonnal, a Renesasszal és a Samsunggal együtt egy többoldalú kartell részese, és részt vett egy egységes és folyamatos jogsértésben.
               
            
                  4.
               
               
                  A negyedik jogalap az Európai Unió Alapjogi Chartája 41. cikkének, a megfelelő ügyintézés elvének és a gondossági kötelezettségnek a megsértésén alapul, amennyiben a Bizottság ezt az ügyet nem méltányos és pártatlan módon kezelte.
               
            
                  5.
               
               
                  Az ötödik jogalap az EUMSZ 101. cikk és az EGT-Megállapodás 53. cikke megsértésén alapul, mivel a Bizottság – tekintettel arra, ahogyan az eljárást lefolytatta – nem a jogilag megkövetelt módon bizonyította az állítólagos jogsértést.
               
            
                  6.
               
               
                  A hatodik jogalap az 1/2003 rendelet (1) 27. cikkének, a 773/2004 rendelet (2) 11. cikkének és az Európai Unió Alapjogi Chartája 48. cikkének megsértésén, és a Philips védelemhez való jogának megsértésén alapul, amennyiben a Bizottság nem közölt lényeges mentő tényezőket.
               
            
                  7.
               
               
                  A hetedik jogalap az 1/2003 rendelet 25. cikkének a megsértésén alapul, amennyiben a Bizottságnak nem volt joga a hivatkozott magatartás szankcionálására annyiban, amennyiben arra 2004. szeptember 3-a előtt került sor.
               
            
                  8.
               
               
                  A nyolcadik jogalap a bírságkiszabási iránymutatás megsértésén alapul, amennyiben a Bizottság nem helyesen határozta meg az érintett eladások értékét.
               
            
                  9.
               
               
                  A kilencedik jogalap a bírságkiszabási iránymutatásnak, az 1/2003 rendelet 23. cikkének és az arányosság elvének a megsértésén alapul, amennyiben a Bizottság aránytalanul alkalmazott egy súlyosító körülményt.
               
            
         (1)  Az [EUMSZ 101.] és [EUMSZ 102. cikkben] meghatározott versenyszabályok végrehajtásáról szóló, 2002. december 16-i 1/2003/EK tanácsi rendelet (HL 2003. L 1., 1. o.; magyar nyelvű különkiadás 8. fejezet, 2. kötet, 205. o.).
      
         (2)  A Bizottság által [az EUMSZ 101.] és [EUMSZ 102. cikk] alapján folytatott eljárásokról szóló, 2004. április 7-i 773/2004/EK bizottsági rendelet (HL 2004. L 123., 18. o.; magyar nyelvű különkiadás 8. fejezet, 3. kötet, 81. o.).